જાણીતા સમાજશાસ્ત્રી ગૌરાંગ જાની આ વિષે કહે છે, “એક રીતે જોવા જઈએ તો લગ્નવિધિ અને રીતિરિવાજોમાંથી સમાજે બહાર આવવું જોઈએ. સાદાઈથી થતાં લગ્ન પણ લગ્ન જ કહેવાય છે. છતાં જો આધુનિક સપ્તપદીની વાત આવે તો સપ્તપદી વર-વધૂ બંનેને સમાનતા મળે તે આધાર પર રચાવી જોઈએ. પતિ-પત્ની બંનેને પોતાનો વિકાસ કરવાની સમાન તક મળવી જોઈએ. પત્નીને તેના પિતાના ઘરે જેટલી સ્વતંત્રતા મળી હોય તેટલી જ અથવા તેનાથી પણ વધુ સ્વતંત્રતા તેના પતિના ઘરે મળવી જોઈએ. સામાન્ય રીતે આપણા સમાજમાં એવું થતું હોય છે કે લગ્ન થયા બાદ પુરુષના રોજિંદા કામનો બોજ તેની પત્ની પર આવી જાય છે.